Managerul Spitalului Colentina, Silvi Ifrim, și-a dat demisia după ce neurochirurgii Ionuț Gobej și Dorin Bica au plecat din spital, acuzând că nu mai pot opera în condiții de siguranță pentru pacienți. Primarul Capitalei, Gabriela Firea, a anunțat miercuri că i-a acceptat acesteia demisia de onoare, pentru a nu mai fi o sursă de tensiune în interiorul spitalului. „În dorința de a face bine poate că nu întotdeauna poziția ei a fost cea mai potrivită”, a declarat ea.



Foto: George Călin/Inquam Photos

Firea a mai spus că numele managerului interimar, care va conduce unitatea sanitară până la organizarea concursului de director, va fi anunțat joi și că astăzi are interviuri în acest sens cu mai multe persoane.

Ionuț Gobej: Nu renunț la demisie

Neurochirurgul Ionuț Gobej spune că nu renunță la demisie, dar că, în urma discuțiilor avute miercuri la spitalul Colentina, are convingerea că lucrurile vor fi rezolvate.